CELEX: 62008TN0077
Language: el
Date: 2008-02-19 00:00:00
Title: Υπόθεση T-77/08: Προσφυγή της 18ης Φεβρουαρίου 2008 — Dow Chemical κατά Επιτροπής

9.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 116/22
            
         Προσφυγή της 18ης Φεβρουαρίου 2008 — Dow Chemical κατά Επιτροπής
   (Υπόθεση T-77/08)
   (2008/C 116/41)
   Γλώσσα διαδικασίας: η αγγλική
   Διάδικοι
   
      Προσφεύγουσα: The Dow Chemical Company (Midland, Ηνωμένες Πολιτείες) (εκπρόσωποι: D. Schroeder και T. Graf, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση στο μέτρο που την αφορά
            
         
               —
            
            
               επικουρικά, να μειώσει ουσιαστικά το πρόστιμο που της επιβλήθηκε και
            
         
               —
            
            
               να καταδικάσει την Επιτροπή στα δικαστικά και λοιπά έξοδα της προσφεύγουσας που απορρέουν από την υπόθεση αυτή.
            
         Ισχυρισμοί και κύρια επιχειρήματα
   Η προσφεύγουσα ζητεί τη μερική ακύρωση της αποφάσεως της Επιτροπής C(2007) 5910 τελικό της 5ης Δεκεμβρίου 2007 (υπόθεση COMP/F/38.629 — ελαστικό χλωροπρενίου), με την οποία η Επιτροπή διαπίστωσε ότι η προσφεύγουσα είχε παραβεί μαζί με άλλες επιχειρήσεις το άρθρο 81 ΕΚ και το άρθρο 53 της Συμφωνίας ΕΟΧ συμμετέχοντας σε μια ενιαία και διαρκή συμφωνία και/ή εναρμονισμένη πρακτική στον τομέα του ελαστικού χλωροπρενίου.
   Προς στήριξη της προσφυγής της, η προσφεύγουσα υποστηρίζει ότι η Επιτροπή υπέπεσε σε προφανώς εσφαλμένη εκτίμηση των πραγματικών περιστατικών και σε σφάλμα περί το δίκαιο κρίνοντας ότι η προσφεύγουσα ήταν υπεύθυνη για την παράβαση της κοινής επιχείρησης DuPont Dow Elastomers. Επιπλέον, η προσφεύγουσα ισχυρίζεται ότι δεν αποτέλεσε ενιαία οικονομική μονάδα με την DuPont Dow Elastomers.
   Περαιτέρω, η προσφεύγουσα υποστηρίζει ότι η Επιτροπή υπέπεσε σε προφανώς εσφαλμένη εκτίμηση των πραγματικών περιστατικών και σε σφάλμα περί το δίκαιο και δεν αιτιολόγησε επαρκώς την απόφαση της:
   
               —
            
            
               χρησιμοποιώντας πολλαπλασιαστή διάρκειας 6,5 ετών ενώ η διάρκεια της παράβασης ήταν μόνον έξι έτη και ένας μήνας·
            
         
               —
            
            
               αυξάνοντας το πρόστιμο που θα επέβαλε στην προσφεύγουσα κατά 10 % με σκοπό τον επαρκή αποτρεπτικό χαρακτήρα του και
            
         
               —
            
            
               μη χορηγώντας στην προσφεύγουσα τη μέγιστη διαθέσιμη μείωση βάσει της ανακοίνωσης επιείκειας ύψους 30 %.